וירג'יניה צ'ריל

וירג'יניה צ'ריל (באנגלית: Virginia Cherrill; נולדה ב-12 באפריל 1908 ונפטרה ב-14 בנובמבר 1996) הייתה שחקנית קולנוע אמריקאית. היא ידועה בעיקר בזכות משחקה כמוכרת הפרחים העיוורת, בסרט אורות הכרך של צ'ארלי צ'פלין. צ'ירל שיחקה בארבעה עשר סרטי קולנוע עלילתיים, שיצאו לאור בין 1928 לבין 1936. בשנת 1983 היא רואיינה בסרט תעודה אודות צ'פלין. תפקידה בסרט "אורות הכרך" היה תפקידה השני בקולנוע, אך הראשון שעליו היא קיבלה קרדיט. צ'ריל נולדה בחווה באילינוי, לאמה בלאנש (לבית וילקוקס) ואביה ג'יימס צ'ריל. היא לא תכננה לפתח קריירה בקולנוע, אך דרך חברתה סו קרול (שנישאה בהמשך לאלן לאד) היא מצאה את דרכה להוליווד. בשיקגו, היא הייתה ידועה בשל כישרון הריקוד וההופעה שלה, וזכתה בפרס "מלכת נשף האמנים", ואף הוזמנה להופיע על במות וודוויל במופע "זיגפילד ורוי" המפורסם, אך דחתה את ההצעה. היא הייתה אז נשואה, לא באושר, ולכן התפתתה להזמנתה של קרול להתחיל מחדש בקליפורניה. שם, היא פגשה את ויליאם רנדולף הרסט, ואחר כך את צ'רלי צ'אפלין, בתחרות איגרוף. צ'אפלין עד מהרה ליהק את צ'ריל בסרטו "אורות הכרך". הסרט זכה לביקורות חיוביות והצלחה מצד הקהל, אך יחסיה של צ'ריל עם צ'אפלין היו מתוחים. על פי הסרט התיעודי Unknown Chaplin, הוא פיטר את צ'ריל כשעזבה את הסט כדי להסתפר. צ'אפלין רצה לצלם מחדש את כל הסצנות שלה עם השחקנים ג'ורג'יה הייל, אך הבין שכבר הוציא יותר מדי כסף על ההפקה. בעקבות זאת, הוא הזמין את צ'ריל לחזור לצילומים, והיא ניצלה את ההזדמנות לבקש יותר כסף עבור תפקידה. עם זאת, בראיונות מאוחרים יותר, היא הביעה הערכה גדולה לצ'אפלין, לכישרונו כבמאי ושחקן, והשקעתו ודיוקו בעבודתו. עוד לפני שיצא "אורות הכרך" לאקרנים, אולפני פוקס המאה ה-20 החתימו את צ'ריל לחוזה צילומים. כשהסרט נהיה להיט, הם ליהקו אותה בסדרת סרטי קול במהלך שנות ה-1930, ביניהם Girls Demand Excitement ‏(1931), שהיה אחד מסרטיו הראשונים של ג'ון ויין ככוכב. במאים בעלי שם ביקשו אותה עבור סרטיהם, כולל ג'ון פורד (לסרט The Brat משנת 1931) וטוד בראונינג (לסרט Fast Workers משנת 1933). היא גם הופיעה בסרט המוזיקלי של ג'ורג' גרשווין, Delicious ב-1931. מאוחר יותר, היא נסעה לאנגליה, שם השתתפה בשניים מסרטיו של ג'יימס מייסון, כולל Troubled Waters משנת 1936, שהיה לסרטה האחרון. הסרטים המאוחרים יותר שלה לא היו להיטים, והיא החליטה לוותר על קריירת המשחק שלה. צ'ריל הייתה נשואה ארבע פעמים: בעלה הראשון (1925–1928) היה עורך דין עשיר משיקגו, אירווינג אדלר. בעלה השני היה הכוכב ההוליוודי, קרי גרנט (1934-1935). היא עזבה אותו אחרי שבעה חודשים, בטענה שהיה מכה אותה. נישואיה השלישיים היו לבן אצולה בריטי, ג'ורג' צ'יילד-וילייה, רוזן ג'רזי ה-9, והיא הייתה לרוזנת. הנישואים ארכו בין 1937–1946. במסגרת תפקידה כרוזנת, היא עשתה עבודת צדקה ותמיכה בחיילים במלחמת העולם השנייה. היא לבסוף נישאה לטייס פולני, פלוריאן מרטיני, שהיה חבר ביחידה שהיא טיפלה בה במהלך המלחמה. הם נישאו ב-1948, והוא חזר עמה לארצות הברית, ומצא עבודה בחברת לוקהיד מרטין בסנטה ברברה, שם הם חיו עד מותה ב-1996, בגיל 88. צ'ריל מונצחת בכוכב, בשדרת הכוכבים של הוליווד. מדיה וקבצים בנושא וירג'יניה צ'ריל בוויקישיתוף וירג'יניה צ'ריל, במסד הנתונים הקולנועיים IMDb (באנגלית) וירג'יניה צ'ריל, באתר "Find a Grave" (באנגלית) Louvish, Simon. "Bright Spark on the Silver Screen." The Guardian, May 9, 2009. Retrieved: December 17, 2011. Nicholson, Juliet.Review: "Review: Chaplin's Girl: The Life and Loves of Virginia Cherrill by Miranda Seymour." The London Evening Standard, May 20, 2009. Eagan 2010, p. 180. Pace, Eric. "Virginia Cherrill, 88, Actress in 30's Films, Including 'City Lights'." The New York Times, November 18, 1996. "Virginia Cherrill: Hollywood Star Walk." Los Angeles Times.